Zuma-onluste: Ondernemings kan nou aansoek doen om hulp‘n Winkel in die Pretoriase middestad gedurende die onluste. (Foto: ANA) Sakeondernemings kan nou aansoek doen om ŉ deel van die ekonomiese herstelpakket van R3,75 miljard vir die heropbou van ondernemings wat verlede maand erg deurgeloop het gedurende die gewelddadige onluste in KwaZulu-Natal en Gauteng. Die departement van handel, nywerheid en mededinging het Woensdag in ŉ verklaring gesê die finansieringspakket het ten doel om lenings teen ŉ nulpersent-rentekoers aan ondernemings te bied sodat beskadigde infrastruktuur herstel of gesteelde voorraad vervang kan word. Die pakket is onlangs saamgestel deur die departement en sy filiale, die Nywerheid-Ontwikkelingskorporasie (NOK) en die Nasionale Bemagtigingsfonds om geplunderde ondernemings se deure weer oop te stel. Luidens die verklaring behels ŉ deel van die finansieringspakket ŉ omvattende pakket van die NOK, wat finansieringsteun ter waarde van R1,5 miljard bied aan ondernemings en gemeenskappe wat deur die onrus geraak word. Dié omvattende pakket deur die NOK sluit in ŉ toelaagfasiliteit van R100 miljoen om klein en informele ondernemings in die townships, landelike gebiede en klein dorpe wat deur die onrus geraak word, te ondersteun. “Die fonds is ontwerp om die sosio-ekonomiese uitdagings te pak waardeur dié ondernemings weens die onlangse onrus in die gesig gestaar word.” Daarbenewens is R400 miljoen opsy gesit vir ondernemings in die vervaardigingsektor en verwante dienste wat deur die onluste geraak is. “Die fonds bied finansiering aan maatskappye wat geraak word deur middel van rentevrye lenings om werksgeleenthede te behou en te laat groei, asook die herstel van waardekettings te vergemaklik.” Vir meer inligting oor die ekonomiese herstelpakket en waar om aansoek te doen, klik hier.